b'\n_START_ARTICLE_\nRiigi julgeoleku volitatud esindaja\n_START_PARAGRAPH_\nRiigi julgeoleku volitatud esindaja (l\xc3\xbchend NSA ingliskeelsest National Security Authority) on Eesti Vabariigi institutsioon, mis t\xc3\xa4idab salastatud v\xc3\xa4listeabe volitatud vastuv\xc3\xb5tja ja hoidja \xc3\xbclesandeid.\n_START_SECTION_\nAjalugu\n_START_PARAGRAPH_\nInstitutsioon loodi 1995. aastal \xc3\xbclesandega tagada Eestile edastatud salastatud v\xc3\xa4listeabe kaitse. Vahemikus 1995\xe2\x80\x932001 t\xc3\xa4itis vastavaid kohuseid Riigikantselei julgeoleku ja riigikaitse koordinatsioonib\xc3\xbcroo. 4. juulil 2001 anti Vabariigi Valitsuse m\xc3\xa4\xc3\xa4rusega nr 231 \xc3\xbclesanded \xc3\xbcle Kaitseministeeriumile, kes volitas p\xc3\xb5him\xc3\xa4\xc3\xa4rusega NSAna tegutsema Kaitseministeeriumi julgeolekuosakonna. Kohustuste \xc3\xbcleandmise peamiseks p\xc3\xb5hjuseks oli asjaolu, et Eesti ja teiste NATO liikmesriikide vahelise salajase posti kogus suurenes tohutult (Eesti liitumisk\xc3\xb5nelused NATOga), hakates \xc3\xbchtlasi koordinatsioonib\xc3\xbcroo v\xc3\xa4iksearvulisele personalile \xc3\xbcle j\xc3\xb5u k\xc3\xa4ima. Kaalumisel oli ka NSA \xc3\xbcleandmine Kaitsepolitseiametile, kuid kuna tegemist oli peamiselt s\xc3\xb5jalist infot sisaldava postiga, peeti Kaitseministeeriumit sobivamaks valikuks. 2009. aasta aprillis anti \xc3\xbclesanded \xc3\xbcle Kaitseministeeriumi riigi julgeoleku volitatud esindaja osakonnale._NEWLINE_Alates 1. jaanuarist 2017 t\xc3\xa4idab \xc3\xbclesandeid V\xc3\xa4lisluureamet. \xc3\x9clesanded anti V\xc3\xa4lisluureametile (endise nimega Teabeamet) seoses Kaitseministeeriumis tehtud \xc3\xbcmberkorraldustega, mille eesm\xc3\xa4rgiks oli vabaneda oma p\xc3\xb5hitegevusega mitte seotud \xc3\xbclesannetest.'